TPOLY รุกประมูลงานใหม่รวม 1 หมื่นลบ.ลุ้นปีนี้กลับมาเทิร์นอะราวด์
TPOLY คงเป้ารายได้ปีนี้โต 10% งานในมือหนุน-รุกประมูลงานใหม่รวม 1 หมื่นลบ.คาดได้งานไม่ต่ำกว่า 10% หนุนผลประกอบการกลับมาเทิร์นอะราวด์
17 พ.ค. 2559

นายไชยณรงค์ จันทร์พลังศรี กรรมการผู้จัดการ บริษัท ไทยโพลีคอนส์ จำกัด (มหาชน)หรือ TPOLY เปิดเผยว่า บริษัทยังคงตั้งเป้าหมายรายได้ปีนี้เติบโต 10% จาก 2.28 พันล้านบาทในปีก่อน เนื่องจากปัจจุบันมีงานในมือ (Backlog) อยู่ที่ประมาณ 4.5 พันล้านบาท และมีแผนจะเข้าประมูลงานทั้งปีรวมแล้วกว่า 1 หมื่นล้านบาท
โดยเชื่อมั่นว่าจะได้รับงานดังกล่าวไม่น้อยกว่า 10% อย่างแน่นอน ซึ่งจะเป็นอีกหนึ่งปัจจัยที่ช่วยสนับสนุนให้ผลประกอบการของบริษัทกลับมาเทิร์นอะราวด์ และสร้างผลตอบแทนที่ดีให้กับผู้ถือหุ้นได้ในอนาคต  
ขณะที่มองแนวโน้มของธุรกิจปีนี้ในส่วนของธุรกิจก่อสร้างมีรายได้ที่จะทยอยรับรู้จากโครงการเดิมและโครงการใหม่ที่จะมีเข้ามาอีก โดยบริษัทยังคงมุ่งมั่นเดินหน้าประมูลงานโครงการใหม่เข้ามาอีกอย่างต่อเนื่อง ภายใต้นโยบายในการเลือกรับงานโครงการที่มีความเหมาะสม รวมทั้งในส่วนของธุรกิจพลังงาน ธุรกิจอสังหาริมทรัพย์และธุรกิจการค้าก็อยู่ในช่วงขยายกิจการเติบโตอย่างต่อเนื่อง
 